Diari Oficial de la Generalitat Valenciana


Sumari del DOGV 6234, del 26-03-2010 (2010/3294)

RESOLUCIÓ d'11 de març de 2010, de la Direcció General d'Indústria i Innovació, per la qual s'aproven les bases de la convocatòria ordinària 1/2010, dels exàmens teoricopràctics a què fa referència el capítol V de l'Ordre de 23 d'abril de 1997 de la Conselleria d'Ocupació, Indústria i Comerç, es regula el procediment d'expedició dels carnets professionals vinculats a estos i s'establix el termini de presentació de sol·licituds per a l'admissió a les esmentades proves.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6234

Data del DOGV
:   26-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3294


Data del document
:   11-03-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * instal·lació frigorífica
    * calefacció
    * climatització
    * caldera
    * material d'elevació
    * reconeixement de títols
    * instal·lació sanitària
    * gas natural
    * energia elèctrica
    * examen
    * manipulació

RESOLUCIÓ d'11 de març de 2010, de la Direcció General d'Indústria i Innovació, per la qual s'aproven les bases de la convocatòria ordinària 1/2010, dels exàmens teoricopràctics a què fa referència el capítol V de l'Ordre de 23 d'abril de 1997 de la Conselleria d'Ocupació, Indústria i Comerç, es regula el procediment d'expedició dels carnets professionals vinculats a estos i s'establix el termini de presentació de sol·licituds per a l'admissió a les esmentades proves.
[2010/3294]
L'article 13 de l'Ordre de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV núm. 2.985, de 6 de maig de 1997) establix que anualment es publicarà en el Diari Oficial de la Comunitat Valenciana el calendari d'exàmens a realitzar pels corresponents òrgans provincials que permeten l'accés a les distintes autoritzacions personals previstes per la normativa sobre seguretat industrial.
A fi de complir aquest mandat es dicta la present resolució de la qual cal ressaltar les consideracions i novetats següents respecte a la de l'any anterior:
En primer lloc, cal referir-se a l'actual procés de transposició a l'ordenament jurídic intern de la Directiva 2006/123/CE, del Parlament Europeu i del Consell, de 12 de desembre de 2006, relativa als servicis al mercat interior, del qual derivarà una profunda reforma de la vigent legislació nacional que afecta les empreses de servicis que desenvolupen les seues activitats en l'àmbit de la seguretat industrial. L'encara pendent adaptació de les normes reglamentàries de seguretat industrial a aquesta legislació comunitària que, per la informació disponible, afectarà les institucions administratives dels carnets i certificats de qualificació individual que comprén la present resolució, obliga a establir només la primera de les dues convocatòries que, de manera ordinària, es fan cada any. D'aqusta manera, i una vegada que es publiquen en el Boletín Oficial del Estado les indicades modificacions normatives, si és procedent, podrà establir-se la convocatòria 2/2010, ja ajustada al nou marc regulador.
Un altra de les primícies és la inclusió de les proves específiques previstes en l'incís a.2) de l'apartat 5.4.3.8 de la ITC-ICG 09 «Instal·ladors i empreses instal·ladores de gas» del Reial Decret 919/2006, de 28 de juliol, pel qual s'aprova el Reglament Tècnic de Distribució i Utilització de Combustibles Gasosos, i les seues instruccions tècniques complementàries ICG 01 a 11, per a aquelles persones que no han pogut renovar el certificat de qualificació individual (en avant, CCI) en instal·lacions de gas per la via prevista en l'incís a.1) d'eixe mateix apartat, en no haver acreditat la realització de l'activitat mínima exigida com a instal·lador de gas en el període de vigència del CCI que no va poder renovar. Aquesta novetat respon al fet que durant l'any 2009 es van produir les primeres sol·licituds de renovacions dels CCI regulats per la ITC-ICG 09, que van ser atorgats per convalidació dels anteriors carnets de les categories IG-I a IG-IV (previstes en la derogada Ordre de 17 de desembre de 1985 del Ministeri d'Indústria i Energia), a l'empara de la disposició transitòria primera de l'esmentat Reial Decret 919/2006.
Es tracta d'unes proves distintes necessàriament a les que servixen per a obtenir el CCI de gas per primera vegada, i en les quals es té en compte, per a cada una de les categories, que la causa que va motivar la no-renovació, amb caràcter general, ha sigut la falta d'activitat com a instal·lador, per la qual cosa tenen un enfocament eminentment pràctic i no tant reglamentari, orientat a l'acreditació d'aquest aspecte de la competència tècnica.
També constituïx una innovació el Reial Decret 2.060/2008, de 12 de desembre, pel qual s'aprova el Reglament d'Equips a Pressió, i les seues instruccions tècniques complementàries, que va entrar en vigor el 5 d'agost de 2009, que modifica, tant els tipus de calderes per a les quals és exigible que la conducció d'aquestes la faça una persona que dispose de «carnet d'operador industrial de calderes», com els requisits que, fins a eixa data, la legislació bàsica exigia per a l'obtenció d'aquest títol habilitador, especialment pel que fa a la realització i superació prèvia d'un curs amb un temari i una durada determinats, recollits en la nova Instrucció tècnica complementària «EP-1 Calderes» de l'esmentat Reial Decret.
Ara bé, avançant-nos a la indicada legislació estatal, en aquesta regió s'exigix des de la publicació de la Resolució de 6 de maig de 2002, de la Direcció General d'Indústria i Energia (DOGV núm. 4.250, del 16.05.2002), com a requisit d'accés a les proves d'obtenció del «carnet d'operador industrial de calderes», un curs de formació, que tot i que de durada superior, té un temari de contingut molt similar al de la recent ITC EP-1, per la qual cosa, atés el caràcter bàsic de la nova normativa i la validesa nacional d'aquest carnet professional, és procedent reconéixer l'equivalència, a efectes de presentar-se a les proves que per la present resolució es convoquen, d'ambdós tipus de cursos, i més tenint en compte que l'exigència de la superació posterior de l'examen implica una garantia suficient de la competència, des del punt de vista reglamentari, per al maneig d'aquest tipus d'equips a pressió.
Finalment, cal ressenyar la incorporació a aquesta convocatòria de les proves previstes en l'incís c) del punt 4.2 de la ITC-LAT 03 «Instal·ladors autoritzats i empreses instal·ladores autoritzades per a línies d'alta tensió» del Reial Decret 223/2008, de 15 de febrer, pel qual s'aproven el Reglament sobre Condicions Tècniques i Garanties de Seguretat en Línies Elèctriques d'Alta Tensió, i les seues instruccions tècniques complementàries ITC-LAT 01 a 09, que permeten l'accés al carnet professional d'«instal·lador de línies d'alta tensió» a les persones que tinguen la titulació o el certificat d'estudis corresponent a "Tècnic Superior en Instal·lacions Electrotècniques", o un títol equivalent declarat per l'òrgan competent o determinat per l'aplicació de la legislació comunitària, o d'altres acords internacionals amb tercers països ratificats pel Regne d'Espanya.
En relació amb aquest carnet es fa saber, d'una banda, que en la present resolució ja es fa llista dels títols de la Formació Professional Reglada equivalents a l'esmentat, cosa que facilitarà l'admissió d'aquelles persones que el tinguen sense necessitat d'haver de sol·licitar anticipadament la declaració d'equivalència a l'òrgan competent de l'administració educativa, i d'altra banda, l'explicitació de la documentació a presentar per a acreditar l'experiència prèvia que exigix l'esmentada ITC-LAT 03. En aquest aspecte cal comunicar que es reconeix la possibilitat de provar aquesta experiència aportant el certificat d'inscripció en el Registre de Contractistes i Empreses Classificades de la Comunitat Valenciana o el corresponent de qualsevol administració pública que acredite la classificació com a empresa contractista d'obres en el grup i subgrups establits pel Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques (BOE núm. 257, de 26 d'octubre de 2001, i correcció d'errades del BOE núm. 303, de 19 de desembre de 2001) següents: «I 3 línies elèctriques de transport», «I 4 subestacions» o «I 5 centres de transformació i distribució en alta tensió», a més d'haver habilitat la incorporació d'altres vies per a reconéixer aquesta experiència, per a la qual cosa s'ha considerat, fonamentalment, que en tractar-se d'activitats empresarials i carnets professionals que fins a hui no han estat regulats administrativament des del punt de vista de la seguretat industrial, l'aportació i valoració de les proves de l'esmentada praxi professional pot constituir, en molts casos, una barrera. Per a salvar aquesta possible dificultat, s'ha considerat convenient i proporcionat als fins perseguits per la norma establir per a aquesta convocatòria, com a via addicional de la justificació de l'experiència, l'exercici de l'activitat en altres parcel·les molt pròximes des del punt de vista de la tecnologia elèctrica i de les mesures de seguretat emprades, però que sí que estan regulades administrativament, com és el cas dels que estan inscrits en el Registre d'Empreses Mantenidores d'Alta Tensió (REMAT), que regula l'Ordre de 9 de desembre de 1987, de la Conselleria d'Indústria, Comerç i Turisme, sobre manteniment de subestacions elèctriques i centres de transformació (DOGV núm. 733, de 30 de desembre de 1987). La referència a aquesta regulació autonòmica es basa en el mateix reconeixement que implica la disposició transitòria quarta del Reial Decret 223/2008, de 15 de febrer, entre les habilitacions que se'n deriven que s'estenen a les instal·lacions objecte del Reial Decret 3.275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació, reglament aquest el camp d'aplicació del qual coincidix amb el de la mencionada Ordre de 9 de desembre de 1987.
De conformitat amb el que s'ha exposat, d'acord amb la facultat conferida per l'article 13 i la disposició final primera de l'Ordre de 23 d'abril de 1997, de la Conselleria d'Ocupació, Indústria i Comerç, així com el que s'ha disposat en el Decret 205/2009, de 13 de novembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació (Diari Oficial de la Comunitat Valenciana núm. 6.146 de 17.11.2009), aquesta Direcció General d'Indústria i Innovació resol:
Primer. Aprovar les bases de la convocatòria ordinària 1/2010, dels exàmens teoricopràctics als quals es referix el capítol V de l'Ordre de 23 d'abril de 1997 de la Conselleria d'Ocupació, Indústria i Comerç, per a l'obtenció dels carnets professionals o certificats de qualificació individual que autoritzen la instal·lació, muntatge, manteniment, reparació, operació i altres activitats en matèria de seguretat industrial que s'inclouen en l'annex I de la present resolució i regular el procediment d'expedició dels carnets professionals vinculats a les esmentades proves.
Segon. Establir un termini de vint dies hàbils a comptar des de l'endemà de la publicació de la present resolució en el Diari Oficial de la Comunitat Valenciana per a la presentació de les sol·licituds d'admissió a les proves assenyalades en el punt primer d'aquesta resolució.
La present resolució no és definitiva en via administrativa i contra aquesta podrà interposar-se recurs d'alçada davant el secretari autonòmic d'Indústria, Comerç i Innovació en el termini d'un mes, comptat des de l'endemà de la publicació en el Diari Oficial de la Comunitat Valenciana, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 11 de març de 2010.- La directora general d'Indústria i Innovació: Julia Climent Monzó.
Annex I
Bases de les convocatòries i procediment d'expedició de carnets professionals
Aquestes bases regiran la convocatòria ordinària 1/2010 de les proves assenyalades en l'article 12 de l'Ordre de 23 d'abril de 1997, de la Conselleria d'Ocupació, Indústria i Comerç per a l'obtenció dels carnets o certificats indicats en la base 1.
Base 1. Àmbit d'aplicació
Els carnets professionals o certificats de qualificació individual, segons corresponga, següents:
- TE: Carnet professional en instal·lacions tèrmiques d'edificis.
- IPPL-I: Carnet d'instal·lador autoritzat de productes petroliers líquids de categoria I.
- IPPL-II: Carnet d'instal·lador autoritzat de productes petroliers líquids de categoria II.
- RPPL-III: Carnet de reparador autoritzat de productes petroliers líquids de categoria III.
- FO: Carnet d'instal·lador de llanterneria.
- GA: Certificat de qualificació individual com a instal·lador de gas categoria A, quan s'obtinga per primera vegada.
- GAR: Certificat de qualificació individual com a instal·lador de gas categoria A, quan se sol·licite la renovació d'un certificat expedit per aquesta comunitat autònoma per no haver-se acreditat la realització de l'activitat mínima exigida durant el període anterior de vigència.
- GB: Certificat de qualificació individual com a instal·lador de gas categoria B, quan s'obtinga per primera vegada.
- GBR: Certificat de qualificació individual com a instal·lador de gas categoria B, quan se sol·licite la renovació d'un certificat expedit per aquesta comunitat autònoma per no haver-se acreditat la realització de l'activitat mínima exigida durant el període anterior de vigència.
- GC: Certificat de qualificació individual com a instal·lador de gas categoria C, quan s'obtinga per primera vegada.
- GCR: Certificat de qualificació individual com a instal·lador de gas categoria C, quan se sol·licite la renovació d'un certificat expedit per aquesta comunitat autònoma per no haver-se acreditat la realització de l'activitat mínima exigida durant el període anterior de vigència.
- IBTB: Certificat de qualificació individual de baixa tensió. Categoria bàsica.
- IBTE: Certificat de qualificació individual de baixa tensió. Categoria especialista, en les nou modalitats previstes en la Resolució de 23 d'abril de 2003 del director general d'Indústria i Energia (DOGV núm. 4.502, de 19 de maig de 2003).
- ILAT1: Carnet professional d'instal·lador de línies d'alta tensió de categoria LAT1 (per a línies aèries i subterrànies d'alta tensió de fins a 30 kV).
- ILAT2: Carnet professional d'instal·lador de línies d'alta tensió de categoria LAT2 (per a línies aèries i subterrànies d'alta tensió superior a 30 kV).
- FR: Carnet d'instal·lador-teparador frigorista.
- OC: Carnet d'operador industrial de calderes.
- GT: Carnet d'operador de grua torre (gruista).
- GMA: Carnet d'operador de grua mòbil autopropulsada. Categoria A.
- GMB: Carnet d'operador de grua mòbil autopropulsada. Categoria B.
- GMPA: Carnet d'operador de grua mòbil autopropulsada. Categoria A, subcategoria de «ports de la Comunitat Valenciana on porten a cap la seua activitat les societats estatals d'estiba i desestiba». (Subcategoria denominada amb la codificació abreujada «de ports»).
- GMPB: Carnet d'operador de grua mòbil autopropulsada. Categoria B, subcategoria de «ports de la Comunitat Valenciana on porten a cap la seua activitat les societats estatals d'estiba i desestiba». (Subcategoria denominada amb la codificació abreujada «de ports»).
Base 2. Requisits dels candidats
2.1 Per a ser admesos a la realització de les proves els aspirants hauran de reunir els requisits següents:
2.1.1 Tenir complits els setze anys i plena capacitat d'actuar, excepte per a les especialitats d'"Operador industrial de calderes", «Operador de grua torre (gruista)», «Instal·lador autoritzat de productes petroliers líquids», en qualsevol de les dos categories I i II, «Reparador autoritzat de productes petroliers líquids de categoria III», "Instal·lador de línies d'alta tensió", en qualsevol de les dos categories ILAT1 i ILAT2, i per al "Carnet professional en instal·lacions tèrmiques d'edificis" en lquè s'ha de ser major d'edat. Per a l'especialitat d'»Operador de grua mòbil autopropulsada», en qualsevol de les categories i, si és el cas, subcategoria, en què s'haurà d'haver complit 18 anys en el moment de realitzar la sol·licitud del curs habilitador a què es referix la base 2.1.2.
2.1.2 Acreditar posseir, o estar en condicions d'obtenir, la titulació mínima o, si és el cas, el certificat de superació d'un curs habilitador impartit per un centre autoritzat, que s'indica per a cada especialitat i categoria de carnet o certificat de qualificació individual en l'annex I de la Resolució de 9 de gener de 1996 de la Direcció General d'Indústria i Energia (DOGV núm. 2.683, de 7 de febrer de 1996), tenint en compte les modificacions posteriors següents:
- Per a l'especialitat d'»Operador industrial de calderes», les establides en la Resolució de 6 de maig de 2002 de la Direcció General d'Indústria i Energia de la Conselleria d'Innovació i Competitivitat (DOGV núm. 4.250, de 16 de maig de 2002). També s'admetran els cursos que s'ajusten al contingut i la durada de l'annex II de la instrucció tècnica complementària «EP-1 Calderes» del Reial Decret 2.060/2008, de 12 de desembre, pel qual s'aprova el Reglament d'Equips a Pressió, i les seues instruccions tècniques complementàries (BOE núm. 31, de 5 de febrer de 2008).
- Per a l'especialitat d'»Operador de grua torre (gruista)» les establides en la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada «Operador de grua torre (gruista)» a les indicades en la disposició addicional segona de l'Ordre de 23 d'abril de 1997 de la Conselleria d'Ocupació, Indústria i Comerç i s'adapten els requisits i les condicions generals establits en aquesta als canvis específics introduïts per la reglamentació tècnica que han de complir els esmentats professionals (DOGV núm. 4.610, de 17 d'octubre de 2003) i la seua modificació per Resolució de 20 de juliol de 2004 (DOGV núm. 4.810, de 2 d'agost de 2004).
- Per a l'especialitat d'»Operador de grua mòbil autopropulsada» les establides, d'acord amb la categoria corresponent, en la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada «Operador de grua mòbil autopropulsada» a les indicades en la disposició addicional segona de l'Ordre de 23 d'abril de 1997 de la Conselleria d'Ocupació, Indústria i Comerç i s'adapten els requisits i les condicions generals establits en aquesta als canvis específics introduïts per la reglamentació tècnica que han de complir els esmentats professionals (DOGV núm. 4.610, de 17 d'octubre de 2003), i la seua modificació per Resolució de 24 de maig de 2004 (DOGV núm. 4.782, de 24 de juny de 2004). Així mateix, i quan la subcategoria sol·licitada siga la de «Ports de la Comunitat Valenciana on porten a cap la seua activitat les societats estatals d'estiba i desestiba», caldrà ajustar-se al que disposa la Resolució de 15 de juny de 2005, de la Direcció General de Seguretat Industrial i Consum de la Conselleria d'Empresa, Universitat i Ciència, per la qual s'adapta la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, relativa a l'especialitat de professional autoritzat denominada «Operador de grua mòbil autopropulsada» a les característiques pròpies dels ports de la Comunitat Valenciana on porten a cap la seua activitat les societats estatals d'estiba i desestiba (DOGV núm. 5.051, de 18 de juliol de 2005).
- Per a l'especialitat de «Baixa tensió» les establides, d'acord amb la categoria i, si és el cas, modalitat corresponent, en la ITC-BT-03 «Instal·ladors autoritzats en baixa tensió» del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió (BOE núm. 224, de 18 de setembre de 2002), i la seua modificació per la Sentència de la Sala Tercera del Tribunal Suprem de 17 de febrer de 2004 (BOE núm. 82, de 5 d'abril de 2004).
- Per a les especialitats d'»Instal·lador autoritzat de productes petroliers líquids», en qualsevol de les seues dues categories I i II, i de «Reparador autoritzat de productes petrolífers líquids de categoria III», les establides en el Reial Decret 365/2005, de 8 d'abril, pel qual s'aprova la instrucció tècnica complementària MI-IP05 «Instal·ladors o reparadors i empreses instal·ladores o reparadores de productes petroliers líquids» (BOE núm. 100, de 27 d'abril de 2005), i en la Resolució de 13 de juliol de 2005, de la Direcció General de Seguretat Industrial i Consum de la Conselleria d'Empresa, Universitat i Ciència, per la qual s'incorporen les especialitats de professional autoritzat denominades «Instal·lador de productes petroliers líquids» i «Reparador de productes petroliers líquids», a les indicades en la disposició addicional segona de l'Ordre de 23 d'abril de 1997 de la Conselleria d'Ocupació, Indústria i Comerç i s'adapten els requisits i les condicions generals establits en l'esmentada norma als canvis específics introduïts per la reglamentació bàsica estatal que han de complir els esmentas professionals (DOGV núm. 5.056, de 25 de juliol de 2005).
- Per a l'especialitat en "Instal·lacions tèrmiques d'edificis", les establides en la Resolució de 25 de febrer de 2008 de la Direcció General d'Indústria i Innovació de la Conselleria d'Indústria, Comerç i Innovació, per la qual s'establix el procediment a què es referix l'article 42.2 del Reial Decret 1.027/2007, de 20 de juliol, pel qual s'aprova el Reglament d'Instal·lacions Tèrmiques en els Edificis per a l'accés al carnet professional en instal·lacions tèrmiques d'edificis per aquelles persones que estiguen en possessió, o en condicions d'obtenir, els títols de Formació Professional Reglada especificats en l'annex VI de la Resolució de 20 de febrer de 2004 de la Direcció General d'Indústria i Investigació Aplicada (DOCV núm. 5.718, de 7 de març de 2008).
- Per a l'especialitat de "Instal·lador de Línies d'Alta Tensió", en qualsevol de les seues dues categories ILAT1 i ILAT2, les determinades en el punt 4.2 de la ITC-LAT 03 «Instal·ladors autoritzats i empreses instal·ladores autoritzades per a línies d'alta tensió» del Reial Decret 223/2008, de 15 de febrer, pel qual s'aproven el Reglament sobre Condicions Tècniques i Garanties de Seguretat en Línies Elèctriques d'Alta Tensió, i les seues instruccions tècniques complementàries ITC-LAT 01 a 09 (BOE núm. 68, de 19 de març de 2008 i les correccions d'errades del BOE núm. 120, de 17 de maig de 2008 i del BOE núm. 174, de 19 de juliol de 2008).
Quant a l'especialitat d'»Instal·lador de gas» s'establix com a criteri per a l'obtenció del certificat de qualificació individual de la categoria corresponent l'indicat en l'incís b.1) de l'apartat 2.3.1 de la ITC-ICG-09 "Instal·ladors i empreses instal·ladores de gas" del Reial Decret 919/2006, de 28 de juliol, pel qual s'aprova el Reglament Tècnic de Distribució i Utilització de Combustibles Gasosos, i les seues instruccions tècniques complementàries ICG 01 a 11 (BOE núm. 211, de 4 de setembre de 2006), i no serà preceptiu acreditar titulació específica o curs habilitador; tot això, sense perjudici que al llarg de 2010 puga incorporar-se també com a via d'accés a aquest certificat de qualificació l'altra alternativa prevista en l'incís b.2) del mateix precepte, una vegada estiga acreditada almenys una entitat per a la certificació de persones en aquest àmbit reglamentari i siga reconeguda, si és procedent, per aquesta direcció general.
Per a la renovació del CCI com a «Instal·lador de gas», en qualsevol de les categories A, B o C, serà requisit acreditar que el CCI inicial va ser expedit per aquesta comunitat autònoma, i serà suficient d'aportar còpia del CCI caducat o de la resolució denegatòria de renovació.
Les equivalències entre les titulacions exigibles d'acord amb els paràgrafs anteriors i les que pogueren fer valdre els aspirants hauran de ser certificades, en tot cas, per l'autoritat educativa competent. No obstant això anterior, no caldrà l'esmentat certificat quan les titulacions que s'aporten estiguen previstes en la Resolució de 20 de febrer de 2004, de la Direcció General d'Indústria i Investigació Aplicada, per la qual s'indiquen i especifiquen els títols de Formació Professional inclosos en l'estructura del sistema educatiu que acrediten el requisit de formació mínima necessària per a obtenir cada un dels carnets d'instal·lador o mantenidor autoritzat previstos en l'àmbit de la seguretat industrial (DOGV núm. 4.725, de 2 d'abril de 2004), i la seua modificació operada per Resolució de 25 de gener de 2006 d'aquesta Direcció General (DOGV núm. 5.193, de 7 de febrer de 2006).
Pel que fa al carnet professional d'instal·lacions tèrmiques d'edificis regulat pel Reial Decret 1.027/2007, l'annex VI de l'esmentada Resolució de 20 de febrer 2004 s'entendrà concordat amb el que establix la Resolució del 25 de febrer de 2008 d'aquesta Direcció General (DOCV núm. 5.719, de 7 de març de 2008).
Quant al carnet professional d'Instal·lador de línies d'alta tensió, amb independència de la categoria LAT1 o LAT2, es consideren equivalents al títol de "Tècnic Superior en Instal·lacions Electrotècniques" esmentat en l'incís c) del punt 4.2 de la ITC-LAT 03 «Instal·ladors autoritzats i empreses instal·ladores autoritzades per a línies d'alta tensió» del Reial Decret 223/2008, les titulacions recollides en l'Annex V de la Resolució de 20 de febrer de 2004 (DOGV núm. 4.725, de 2 d'abril de 2004) per als estudis de Mestratge Industrial i Formació Professional de segon grau, és a dir, els títols o certificats d'estudis de "Mestre Industrial en la branca Elèctrica", "Tècnic Especialista en Instal·lacions i Línies Elèctriques (branca Electricitat i Electrònica)", "Tècnic Especialista en Màquines Elèctriques (branca Electricitat i Electrònica)" i "Tècnic Especialista en Electricitat Naval (branca Maritimopesquera).
Quan les titulacions s'hagen obtingut en l'estranger s'haurà d'estar en possessió de la credencial que acredite l'homologació de títols estrangers de nivells no universitaris atorgada pel Ministeri d'Educació; tot això sense perjudici del procediment establit en el Reial Decret 1.837/2008, de 8 de novembre, aplicable a reconeixement de qualificacions professionals a ciutadans de l'Espai Econòmic Europeu i de Suïssa.
Els aspirants que, d'acord amb la legislació aplicable a cada cas, aporten certificats de superació de cursos de durada reduïda o que consideren exempció de parts del temari d'aquestos atenent la seua pràctica professional en la matèria, hauran d'adjuntar la corresponent acreditació relativa a la dita experiència.
2.1.3 Per al «carnet professional en instal·lacions tèrmiques d'edificis», l'acreditació de l'experiència laboral a què fa referència l'apartat b.2.2 de l'article 42.1 del Reial Decret 1.027/2007, s'efectuarà per mitjà de:
a) Certificats subscrits per la persona representant o les persones representants de l'empresa o les empreses instal·ladores o mantenidores en què s'acredite que l'interessat ha realitzat treballs d'instal·lació o de manteniment, especificant-ne quins. Els esmentats certificats, almenys, comprendran entre tots un període de tres anys d'experiència. En els esmentats certificats es farà menció expressa al certificat de registre d'empresa instal·ladora o mantenidora de calefacció i ACS i climatització (o bé en instal·lacions tèrmiques en edificis) atorgats per la Comunitat Valenciana o per una altra comunitat autònoma. Quan aquestes empreses no hagen sigut autoritzades per aquesta comunitat autònoma, l'interessat haurà d'aportar còpia del certificat de registre d'empresa on conste la validesa i vigència de tal document durant el període al·legat.
b) Certificat referit al període de treball de la cotització del treballador en l'empresa, expedit per l'òrgan corresponent de la Seguretat Social (vida laboral).
c) I fotocòpia del contracte laboral i les seues modificacions, diligenciats per l'oficina d'ocupació, on ha d'aparèixer contractat l'interessat com a "oficial" o com a "tècnic" en les professions pròpies d'aquest reglament. No s'admetrà la figura de "peó", i serà indiferent per a la d'"oficial" qualsevol de les categories "primera", "segona" o "tercera".
2.1.4. Per a les especialitats d'»Operador de grua torre (gruista)" i "Operador de grua mòbil autopropulsada", en qualsevol de les seues categories i, si és el cas, subcategoria, la superació d'un examen mèdic en els termes indicats en el punt segon de les resolucions de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, i en la Resolució de 15 de juny de 2005, de la Direcció General de Seguretat Industrial i Consum de la Conselleria d'Empresa, Universitat i Ciència, abans esmentades.
2.1.5 Per al «carnet professional d'istal·lador de línies d'alta tensió», en qualsevol de les seues dues categories LAT1 i LAT2, l'acreditació de l'experiència mínima d'un any a què fa referència el primer guió de l'incís c) de l'apartat 4.2 «Requisits» de la istrucció tècnica Complementària ITC-LAT 03 «Instal·ladors autoritzats i empreses instal·ladores autoritzades per a línies d'alta tensió» del Reial Decret 223/2008, de 15 de febrer, s'efectuarà aportant:
a) Certificats subscrits per la persona representant o les persones representants de l'empresa o de les empreses instal·ladores o mantenidores de línies elèctriques d'alta tensió, de l'empresa o de les empreses instal·ladores de centrals elèctriques, subestacions i centres de transformació o inscrites en el Registre d'Empreses Mantenidores d'Alta Tensió (REMAT), regulat per l'Ordre de 9 de desembre de 1987, de la Conselleria d'Indústria, Comerç i Turisme, sobre manteniment de subestacions elèctriques i centres de transformació (DOGV núm. 733, de 30 de desembre de 1987) on s'acredite que l'interessat ha realitzat treballs d'instal·lació o de manteniment d'instal·lacions compreses en el Reial Decret 223/2008, de 15 de febrer, pel qual s'aproven el Reglament sobre Condicions Tècniques i Garanties de Seguretat en Línies Elèctriques d'Alta Tensió, i les seues instruccions tècniques complementàries ITC-LAT 01 a 09, o en el Reial Decret 3.275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació, especificant-ne quins. Als efectes d'aquest apartat, també s'acceptarà com a document acreditatiu de l'empresa, el certificat d'inscripció en el Registre de Contractistes i Empreses Classificades de la Comunitat Valenciana o el corresponent de qualsevol administració pública que acredite la classificació com a empresa contractista d'obres en el grup i subgrups establits pel Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques (BOE núm. 257, de 26 d'octubre de 2001 i correcció d'errades del BOE núm. 303, de 19 de desembre de 2001) següents: el «I 3 línies elèctriques de transport», el «I 4 subestacions» o el «I 5 centres de transformació i distribució en alta tensió». Els dits certificats, almenys, comprendran entre tots ells un període d'un any d'experiència. En els esmentats certificats es farà menció expressa, quan siga procedent, i segons corresponga, als certificats d'empresa instal·ladora o mantenidora que hagen sigut atorgats per l'administració competent. Quan aquestes empreses no hagen sigut autoritzades per aquesta comunitat autònoma, l'interessat haurà d'aportar còpia del certificat de registre d'empresa on consten la validesa i la vigència de tal document durant el període al·legat.
b) Certificat referit al període de treball, de la cotització del treballador en l'empresa, expedit per l'òrgan corresponent de la Seguretat Social (vida laboral).
c) I fotocòpia del contracte laboral i les seues modificacions, diligenciats per l'oficina d'ocupació, en què ha d'aparéixer contractat l'interessat amb la indicació "oficial electricista" o com a "tècnic" en les professions pròpies d'aquest reglament. No s'admetrà la figura de "peó", i serà indiferent per a la d'"oficial" qualsevol de les categories "primera", "segona" o "tercera".
L'acreditació de l'experiència laboral la podran fer, així mateix, els que pertanguen, o hagen pertangut, a la plantilla d'empreses de transport o distribució d'energia elèctrica, de conformitat amb el que disposen els títols II i III del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica (BOE núm. 310, del 27 de desembre de 2001, correcció d'errades en el BOE núm. 62, del 13 de març de 2001, i les seues posteriors modificacions), no constituïdes com a empreses instal·ladores o mantenidores d'alta tensió, que efectuen o, hagen efectuat, la reparació, el manteniment i la revisió de les pròpies instal·lacions de línies d'alta tensió o de les seues subestacions i els seus centres de transformació. A aquestos efectes, els interessats a ser admesos a les proves hauran de presentar la documentació equivalent a l'esmentada en els incisos a) a c) d'aquest apartat.
2.2. Els requisits enumerats en la base 2.1. hauran de posseir-se el dia de finalització del termini de presentació de sol·licituds i mantenir-se en el moment d'expedició del corresponent carnet o certificat.
Base 3. Presentació de sol·licituds i documentació acreditativa dels requisits
3.1. Les persones que vulguen prendre part en aquestes proves podran optar per omplir l'imprés que apareix disponible en el sistema telemàtic de preregistre de sol·licituds en l'adreça electrònica http://www.indi.gva.es/portal/opencms/es/indústria/listado\_servicios.jsp en l'apartat "servicis en línia", enllaç "Preregistre de sol·licituds d'examen d'instal·ladors", o bé la instància que apareix en l'annex II, la qual serà facilitada gratuïtament als serveis territorials d'Indústria i Innovació de les tres províncies, en la Direcció General d'Indústria i Innovació, així com en qualsevol de les oficines PROP. L'ompliment telemàtic del mencionat imprés implicarà el preregistre administratiu de la dita informació.
La relació de documents exigits i de titulacions recollides el model de sol·licitud que s'inclou en el mencionat annex II té caràcter informatiu, i s'haurà d'ajustar, en tot cas, al que disposa la regulació explicitada en la base 2.
Així mateix, com a conseqüència de les posteriors modificacions i actualitzacions que puguen patir, les quals no depenen d'aquest òrgan directiu, les adreces dels llocs d'Internet a què fa referència la present resolució tenen caràcter merament informatiu, i la seua única finalitat és orientar i facilitar als interessats en les proves convocades, l'accés telemàtic als distints procediments administratius que oferix aquest departament.
Només es podrà sol·licitar realitzar les proves selectives per a l'obtenció d'un mateix carnet d'instal·lador-mantenidor-operador o certificat de qualificació individual, segons l'annex II, en una única província dins de la mateixa convocatòria.
A la instància indicada, amb independència de la via utilitzada per a l'ompliment de les assenyalades anteriorment, s'adjuntarà la següent documentació corresponent a cada interessat:
a) Còpia del document nacional d'identitat, o document identificador equivalent, en vigor. A més, en el cas d'estrangers que no siguen nacionals d'estats membres de la Unió Europea, documentació que acredite la seua situació legal a Espanya.
b) Original i còpia o còpia degudament autenticada dels documents que acrediten el compliment dels requisits assenyalats en les bases 2.1.2 i, si és el cas, 2.1.3 o 2.1.4 d'acord amb l'especialitat sol·licitada.
c) El justificant, degudament validat per qualsevol banc, caixa d'estalvis o entitats de crèdit que actuen com a entitats col·laboradores en la recaptació amb la Generalitat, d'haver pagat la corresponent taxa administrativa relativa als drets d'examen. La presentació d'aquest document només es podrà efectuar quan l'interessat haja omplit i obtingut el rebut de pagament de la taxa a través d'Internet en la pàgina web de la Conselleria d'Indústria, Comerç i Innovació, accessible seguint la següent ruta d'enllaços:
- Vaja a l'adreça d'Internet http://www.indi.gva.es/portal/opencms/es/index.html
- En el menú de l'esquerra «Tràmits en línia», en el desplegable «Per aplicació», seleccione «Sara taxes».
- En el quadre «Enllaços», cliqueu amb el cursor en « Càlcul de la taxa i generació d'impresos per Internet». S'obrirà una finestra, s'ha de seleccionar la corresponent a aquest departament (Conselleria d'Indústria, Comerç i Innovació).
- En la nova finestra que s'obrirà, en la taula corresponent a aquesta conselleria trie la fila «Taxa per activitats industrials» (núm. 9800), seleccionant la icona que hi ha a l'esquerra de «Confecció en línia».
- En la següent finestra «Generació d'impresos per al pagament de taxes», en el menú desplegable seleccione «Sol·licituds d'exàmens d'instal·ladors - Carnets Mimes», i polse el botó «Enviar».
- En la nova finestra que s'obrirà, en el desplegable, «- Seleccione una taxa -» trie l'especialitat i, si és el cas, categoria, del carnet o certificat de qualificació individual de la prova a què es vol presentar. El sistema li donarà informació de la taxa associada al tràmit. A continuació, polse el botó: "Omplir formulari», l'ha d'omplir i continuar la resta de passos que l'aplicació li indicarà.
Les formes i els llocs de pagament del rebut associat a la taxa també es troben en aquest lloc web.
En cas de no seguir aquest procediment telemàtic, el rebut de pagament per a fer efectiva la taxa serà emés pel servei territorial d'Indústria i Innovació al qual s'adrece la documentació assenyalada en els incisos a) i b) precedents, i haurà de presentar-se amb posterioritat, i sempre dins del termini establit per a la presentació de sol·licituds.
En l'annex III s'indiquen les adreces d'emplaçament, números de telèfon i fax dels serveis territorials d'Indústria i Innovació i de la Direcció General d'Indústria i Innovació, on podran adreçar-se els interessats per a obtenir informació relacionada amb la present resolució.
3.2. La presentació de la documentació assenyalada en la base anterior es realitzarà, preferiblement, en el Registre General del Servei Territorial d'Indústria i Innovació corresponent a la província on l'aspirant vulga realitzar les proves (segons l'annex III) o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, de 13 de gener. El termini de presentació de sol·licituds per a aquesta convocatòria ordinària 1/2010 serà de vint dies hàbils, a comptar de l'endemà a la publicació de la present resolució en el Diari Oficial de la Comunitat Valenciana.
3.3. Els aspirants amb minusvalideses hauran d'indicar per mitjà d'escrit annex a la sol·licitud, quan siga procedent, les possibles adaptacions de temps i mitjans que estimen necessaris per a la realització de les proves.
3.4. Els interessats a obtenir més d'un carnet o certificat dins de la mateixa convocatòria presentaran una sol·licitud normalitzada independent per cadascun, juntament amb la corresponent documentació. No obstant això, podrà utilitzar-se un mateix imprés per a sol·licitar participar en les proves per a l'obtenció de més d'una modalitat de la categoria especialista del Certificat de qualificació individual en baixa tensió.
3.5. L'import de trenta euros amb disset cèntims d'euro (30,17 €) corresponent als drets d'examen per a cada especialitat i categoria a què vulga presentar-se dins d'aquesta convocatòria, s'ingressarà en qualsevol banc, caixa d'estalvis o entitat de crèdit dels que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada un dels carnets o certificats de qualificació individual a què s'aspire comportarà el pagament dels drets d'examen corresponents a cadascun. La falta de justificació del pagament en el termini establit dels drets d'examen determinarà l'exclusió de l'aspirant, sense perjudici de la possible esmena en el termini establit a aquest efecte en la base 4.2.
A fi d'evitar la necessitat que els interessats hagen d'obtenir presencialment el rebut o l'imprés per al pagament de la taxa corresponent al procediment administratiu sol·licitat o la seua tramesa a l'adreça indicada en la sol·licitud per l'interessat per part del respectiu Servei Territorial d'Indústria i Innovació, aquell podrà ser omplit i obtingut a través d'Internet en la pàgina web de la Conselleria d'Indústria, Comerç i Innovació, seguint el procediment descrit en l'apartat c) de la base 3.1.
Base 4. Admissió d'aspirants
4.1 En el termini màxim de deu dies hàbils des de la finalització del termini de presentació de sol·licituds, els caps de cada un dels serveis territorials d'Indústria i Innovació aprovaran i faran públic l'acord amb les llistes provisionals d'admesos i exclosos per a cada un dels carnets o certificats esmentats en la base 1 per als quals s'hagueren presentat sol·licituds de realització d'examen en el respectiu àmbit provincial, amb indicació individualitzada de les causes d'exclusió dels interessats que no hagueren resultat admesos. En aquestes llistes hauran de constar, en tot cas, els cognoms, el nom i el número del document nacional d'identitat, o document identificador equivalent, de tots i cada un dels interessats. Els llistats mencionats s'exposaran, almenys, als taulers d'anuncis dels serveis territorials d'Indústria i Innovació de cada província (segons l'annex III). Així mateix, es podrà consultar individualment, introduint les dades personals oportunes, l'admissió o l'exclusió provisional a l'examen en l'adreça electrònica http://www.indi.gva.es/portal/opencms/es/industria/Carnets\_de\_instaladores\_001.html i igualment podrà realitzar-se aquesta consulta individual telefonant al número 012 de la Generalitat, aportant les dades necessàries per a identificar la sol·licitud o les sol·licituds formulades. Els llistats esmentats hauran de romandre als taulers d'anuncis fins que s'esgote el termini d'esmena a què es referix la base 4.2.
4.2. Els aspirants exclosos provisionalment, així com els que no apareixen expressament en la relació d'admesos i exclosos, disposaran d'un termini de deu dies hàbils, comptats a partir del dia següent al de la publicitat de les llistes provisionals als taulers d'anuncis dels respectius serveis territorials, per a poder esmenar els defectes o les omissions que hagueren motivat la seua exclusió. En el termini màxim de cinc dies hàbils amb relació a la finalització del període d'esmena, els caps dels serveis territorials d'Indústria i Innovació procediran a aprovar i fer públic l'acord amb les llistes definitives d'admesos i exclosos en la convocatòria per tipus de carnet o certificat de qualificació individual i utilitzaran els mateixos mitjans de publicitat del punt anterior.
En la llista definitiva de cada especialitat es farà constar, així mateix, el dia, hora d'inici, durada i lloc on se celebrarà la corresponent prova, així com, si és procedent, s'especificarà el material o la documentació que podran utilitzar els interessats durant la realització de les proves, sempre que l'aporten ells. Aquests llistats hauran de romandre als taulers d'anuncis esmentats fins a la data de finalització de les proves.
Base 5. Exàmens
5.1 Tant els exàmens com els criteris de desenvolupament, correcció i avaluació relatius a la mateixa especialitat o categoria, seran iguals a les tres províncies i es realitzaran el mateix dia i a la mateixa hora.
Per a confeccionar i qualificar cada un dels exàmens especificats en la base 5.2, així com organitzar les proves, atendre-les el dia en què se celebren i resoldre totes les incidències que se susciten amb relació al tractament d'al·legacions i reclamacions que puguen presentar-se, el cap del servei territorial d'Indústria i Innovació de cada província nomenarà un tribunal. Cada un d'aquestos tribunals estarà compostos per un/a president/a, un/a secretari/ària i un vocal, excepte per a les relatives al carnet d'"Instal·lador de línies d'alta tensió" i a la renovació del «Certificat de qualificació individual com a instal·lador de gas», els tribunals respectius del quals estaran constituïts per un/a president/a, un/a secretari/ària, a proposta de l'Àrea d'Indústria i Innovació, i tres vocals, un per cada servei territorial, proposats pel corresponent cap del servei territorial, i tots ells nomenats per la titular de la Direcció General d'Indústria i Innovació; tot això amb independència del personal col·laborador que siga, així mateix, necessari designar per a atendre convenientment el desenvolupament de les proves. Els vocals dels tribunals de les proves per a l'obtenció del carnet d'"Instal·lador de línies d'alta tensió" i la renovació del «Certificat de qualificació individual com a instal·lador de gas» s'encarregaran de dirigir la correcta realització i atenció dels exàmens que se celebren a la província del servei territorial a què pertanyen.
Els tribunals alçaran acta de cada prova celebrada. Així mateix, proposaran al corresponent cap del servei territorial la relació d'examinands aptes i no aptes resultants de les proves realitzades que li corresponguen, tant provisionals com definitives, de conformitat amb el que establix la present resolució.
Els tribunals podran comptar amb la col·laboració i el suport tècnic per part d'entitats de dret públic vinculades a aquesta conselleria pel corresponent acord de comanda de gestió.
5.2. Es constituiran en cada província, per matèries segons la base 1, els tribunals següents:
- d'Instal·lacions Tèrmiques d'Edificis, encarregat de l'examen TE.
- de Productes Petroliers Líquids, encarregat dels exàmens IPPL-I, IPPL-II i RPPL-III.
- de Llanterneria, encarregat de l'examen FO.
- de Gas, encarregat dels exàmens GA, GB i GC per a obtenir el CCI per primera vegada.
- de Baixa Tensió, encarregat dels exàmens, IBTB i IBTE.
- de Frigorista, encarregat de l'examen FR.
- de Calderes, encarregat de l'examen OC.
- de Grues Torre, encarregat de l'examen GT.
- de Grues Mòbils Autopropulsades, encarregat dels exàmens GMA i GMB.
- de Grues Mòbils Autopropulsades en ports, encarregat dels exàmens GMPA i GMPB.
Tindran àmbit autonòmic els tribunals següents:
- d'Alta Tensió, encarregat dels exàmens ILA1 i ILA2.
- de Gas, encarregat dels exàmens GAR, GBR i GCR per a renovar el CCI.
5.3. Els exàmens teoricopràctics s'ajustaran a allò que s'ha establit en la legislació vigent corresponent a cada un dels carnets a què s'aspire.
5.4. Amb la finalitat d'acreditar la seua personalitat els aspirants que es presenten als exàmens hauran d'anar proveïts del seu document nacional d'identitat o document identificador equivalent.
El personal de la Conselleria d'Indústria, Comerç i Innovació designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es realitzen els exàmens. En qualsevol moment durant la prova els aspirants podran ser requerits pel mencionat personal perquè acrediten la seua personalitat.
Base 6. Qualificació exercicis
Els exàmens es qualificaran d'apte i no apte, atenent els criteris establits pel tribunal d'acord amb el que s'ha indicat en la base 5.1.
Base 7. Llista d'aprovats i expedició de carnets professionals
7.1 Els caps dels serveis territorials d'Indústria i Innovació aprovaran, a proposta del tribunal corresponent, la relació provisional dels aspirants del seu àmbit territorial que resulten aptes i no aptes en els exàmens teoricopràctics realitzats per a cada un dels tipus de carnet. En cada llistat s'indicarà el document nacional d'identitat o document identificador equivalent i la qualificació obtinguda de tots i cada un dels presentats d'acord amb allò que s'ha especificat en la base anterior, amb indicació dels admesos no presentats a les proves. En aquesta s'explicitarà el termini perquè els interessats puguen sol·licitar al Tribunal per escrit la revisió del seu examen. Aquests acords seran exposats als taulers d'anuncis dels serveis territorials corresponents.
Així mateix, les reclamacions es faran per escrit dirigit al president del tribunal que corresponga, d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Els que estiguen interessats a ser avisats per missatge de text de la data de publicació de la llista provisional d'aptes i no aptes, als exàmens teoricopràctics realitzats per a cada un dels tipus de carnet, hauran d'indicar el seu número de telèfon mòbil en la sol·licitud.
Així mateix, es podrà consultar individualment el resultat provisional obtingut per cada un dels participants en les proves introduint les dades oportunes en l'adreça electrònica http://www.gva.es/industria/main\_v.htm i, igualment, podrà realitzar-se aquesta consulta individual telefonant al número 012 de la Generalitat, aportant les dades necessàries per a identificar cada participant. Aquests llistats hauran de romandre als taulers d'anuncis fins que es facen públiques les llistes definitives a què es referix la base 7.2.
7.2. Finalitzat el procés de revisió i reclamació, i en tot cas en el termini màxim de tres mesos des de la data de finalització de les corresponents proves, cada un dels caps dels serveis territorials d'Indústria i Innovació resoldrà, a proposta del corresponent tribunal, la relació definitiva d'aptes i no aptes, amb indicació dels admesos no presentats a les proves, així com l'expedició individualitzada del corresponent carnet o certificat de qualificació per a aquells que hagen resultat aptes, document que es notificarà a cada un dels interessats en el termini d'un mes des de la data de l'esmentada resolució, en la qual s'indicarà el recurs que siga procedent contra aquesta. Cada una d'aquestes resolucions tindran la mateixa publicitat que la indicada en la base 7.1 fins que s'esgote el termini de recurs.
7.3. D'acord amb l'article 4 de l'Ordre de 23 d'abril de 1997, de la Conselleria d'Ocupació, Indústria i Comerç, els carnets professionals o certificats de qualificació que s'expedisquen s'inscriuran d'ofici en el Registre de Professionals Autoritzats.Annex III
Centres d'informació per a l'obtenció del carnet o certificat de qualificació individual d'instal·lador/mantenidor/reparador/operador i altres activitats en matèria de seguretat industrial dependents de la Conselleria d'Indústria, Comerç i Innovació
Alacant:
Servei Territorial d'Indústria i Innovació
C/ Churruca, 29
03800 ALACANT
Tel.: 108 107 580
Fax: 631 709 753
Castelló:
Servei Territorial d'Indústria i Innovació
C/ Cavallers, 8
12081 CASTELLÓ
Tel.: 014 858 971
Fax: 924 599 657
València:
Servei Territorial d'Indústria i Innovació
C/ Gregorio Gea, 27
46337 VALÈNCIA
Tel.: 057 721 630
Fax: 820 307 455
Direcció General d'Indústria i Innovació
C/ Colón, 32
46976 VALÈNCIA
Tel.: 542 451 231
Fax: 142 598 148